**NAUKION**

**YHTENÄISKOULU**

**YKSITUNTISET VALINNAISAINEET**

**LUKUVUODEN 2024 - 2025**

**9. LUOKKALAISILLE**

**AINEET ARVIOIDAAN JOKO**

* **HYVÄKSYMISMERKINNÄLLÄ tai**
* **NUMEROLLA (niissä aineissa mitä oppilas on opiskellut jo 8. luokalla eli kokonaistuntimääräksi tulee kaksi vuosiviikkotuntia)**

**MUSIIKKILUOKKALAISTEN MUSIIKKI 3** (pakollinen musiikkiluokkalaisille)

Syvennetään valinnaisen musiikin kurssin tietoja ja taitoja.

**BIOLOGIAN JA MAANTIEDON KURSSI**

Sisällöt: Kurssilla käsitellään sekä maantieteellisiä että biologisia ilmiöitä oppilaitten kiinnostuksen mukaan.

Aikaisempina vuosina maantiedossa on käsitelty mm. maapallon eri uhkatekijöitä (hirmumyrskyt, tsunamit, supertulivuoret, väestönkasvu jne.) ja käyty läpi ihmisoikeusasioita eri esimerkkien avulla. Aiheina ovat olleet mm. Pohjois-Korea, ihmiskauppa, terroristijärjestöt, FGM ja maailmanlopun eri skenaariot.

Biologiassa on tutustuttu ajankohtaisiin asioihin (esim. koronavirukset, rokotteet jne.) ja syvennetty pakollisten kurssien aiheita.

Arviointi: Hyväksytty/hylätty

**BIOLOGIAN JA MAANTIEDON TYÖKURSSI**

Sisällöt: Biologian ja maantiedon työkurssilla syvennetään oppilaan tietämystä erilaisiin aihealueisiin. Kurssi rakennetaan oppilaiden mielenkiinnon kohteiden mukaisesti ja siinä korostuu käytännön työskentely. Aiheina voivat olla esim. solun mallinnus, erilaiset mikroskopoinnit, eläinten ja elinten avaukset, eliöesitelmät, DNA:n eristys sekä luonnonkatastrofien demonstraatiot. Kurssi antaa loistavan pohjan toisen asteen opintoja varten.

**BIISIPAJA**

Tavoitteet: Harjoitellaan biisintekoa. Tutustutaan musiikkikappaleen tekemisen keinoihin ja työkaluihin, kokeillaan säveltämistä, sanoittamista, sovittamista ja tuottamista. Harjoitellaan omien ideoiden ja teosten tallentamista ja tallenteen editointia (miksaaminen) ja tutustutaan eri tyyppisiin ”hittikaavoihin”.

Sisältö: Erilaiset luovan musisoinnin harjoitteet käyttäen mm. luokan soittimia, omaa ääntä ja ohjelmistoinstrumentteja livenä ja digitaalisesti (DAW-ympäristöt). Omien musiikillisten ideoiden keksimistä, tallentamista, kehittelyä ja co-write -työstämistä ryhmässä. Eri DAW-ympäristöihin ja niiden mahdollisuuksiin tutustumista. Oppilaiden mielenkiinnon kohteet huomioon ottaen, mahdollisuuksien mukaan myös muita teemoja (esim. tekijänoikeudet, oman kappaleen demottaminen, julkaisuprosessi ymv.)

**LIIKUNTA – HYVINVOINTIA LIIKKUEN**

Tavoitteet: Kurssin tavoitteena on oppilaan liikuntataitojen, aerobisen kestävyyden ja lihaskunnon kehittyminen.

Sisältö: Kurssilla harrastetaan liikuntamuotoja, jotka tukevat liikuntataitojen, aerobisen kestävyyden ja lihaskunnon kehittämistä. Ohjelma kootaan yhdessä kurssilaisten kanssa yhdistelemällä taitoharjoitteita, kuntoa kohottavia pallopelejä ja -leikkejä, lenkkeilyä ja kuntosalityöskentelyä.

**ENGLANTI - ENGLANTIA EDISTYNEILLE**

Lisää englantia? Tule syventämään ja vahvistamaan tähän asti oppimaasi keskustellen ja harjoitellen englanniksi! Luvassa kielioppia, keskustelua eri aiheista, kulttuuritietoa ym. ryhmän tason ja toiveiden mukaan. Kurssi on tarkoitettu edistyneille.

**RUOTSI - KERTAUSKURSSI**

Tavoitteet: Kerrataan ja vahvistetaan yläkoulun aikana opiskeltuja asioita.

Sisällöt: Käydään läpi keskeisimmät kielioppiasiat. Harjoitellaan luetun- ja kuullun ymmärtämistä. Kurssi on tarkoitettu tueksi ja lisäharjoitukseksi varsinaiseen ruotsin opiskeluun sekä tarjoaa hyvän pohjan jatko-opintoja varten.

**SAKSA - SAKSAN KIELIKYLPY**

Tule tutustumaan saksan kielen alkeisiin. Työtapoina leikkiä, laulua ja pelejä. Opettelemme mm. tervehdyksiä, numeroita ja arkipäivän sanastoa sekä tutustumme saksankielisten maiden kulttuuriin. Herzlich willkommen!

**RANSKA - RANSKAN KIELIKYLPY**

Tervetuloa tutustumaan ranskan kieleen. Saat maistiaisia ranskasta ja ranskankielisten maiden kulttuurista musiikin, pelien ja leikkien avulla. Opettelemme esim. tervehdyksiä, värejä ja perussanastoa. Bienvenue!

**TIETOTEKNIIKKA**

Tavoite: Tavoitteena on mahdollistaa itsenäinen, oma-aloitteinen ja hyödyllinen tietokoneen käyttö arkielämässä ja jatko-opinnoissa. Ohjelmista opetellaan perusominaisuuksia, jotta tietokoneen hyötykäyttö opiskelussa olisi helppoa ja vaivatonta.

Sisältö: Kurssin tavoitteena on vahvistaa tietotekniikan hyötykäytön osaamista ja tutustuttaa tietotekniikan eri aihealueisiin. Aihealueina käsitellään muun muassa tekstin- ja kuvankäsittelyä, taulukkolaskentaa, ohjelmointia, 3D-grafiikkaa ja 3D-tulostusta. Muita aihealueita käsitellään oppilaiden kiinnostuksen ja tason mukaan.

Kurssille voi osallistua, vaikka ei olisikaan kahdeksannella luokalla osallistunut atk-kurssille.

Arviointi: Numeroarviointi (numeroarviointi jos oppilas on jo opiskellut yhden tunnin tietotekniikkaa 8. luokalla) tai hyväksymismerkintä (hyväksymismerkintä jos oppilaalla ei ole ollut yhden tunnin tietotekniikkaa 8. luokalla).

**KymmensormijärjestelMÄ**

Tavoite: Kurssilla opetellaan käyttämään kymmensormijärjestelmää tietokoneella kirjoitettaessa. Tämä tekee tietokoneella työskentelystä nopeampaa, virheettömämpää ja miellyttävämpää. Kurssin edetessä opetellaan kirjoittamaan kaikki kirjaimet ja yleisimmät välimerkit ilman, että kirjoittajan tarvitsee vilkuilla näppäimistöä. Kurssi vaatii pitkäjänteistä ja omatoimista työskentelyä.

Kurssia ei voi valita, jos on jo suorittanut kurssin kahdeksannella luokalla.

**ROBOTIIKKA**

Kurssilla rakennetaan ja ohjelmoidaan robotteja. Rakentaminen opettaa paitsi käden taitoja myös suunnittelua ja oivaltamista. Ohjelmointi vaatii loogisuutta ja myös kokeilunhalua. Kurssilla lähdetään perusteista, joten alkutietoja ei tarvita.

Kurssia ei voi valita, jos on jo suorittanut kurssin kahdeksannella luokalla.

**ILMAISUTAITO**

Tavoiteet: Tavoitteena on, että oppilas kehittyy

* ryhmässä toimimisessa,
* luovassa ilmaisussa,
* esiintymistilanteissa,
* omassa ajattelussaan ja omien ajatustensa kertomisessa,
* esiintymisjännityksen hallitsemisessa.

Tutustutaan myös teatteriin.

Sisällöt:

* Ryhmäydytään ja luodaan ryhmälle turvallinen ilmapiiri.
* Tehdään perusharjoitteita seuraavista aihepiireistä: ääni, liike, tila ja tunnetila.
* Harjoitellaan arkipäivän puhetilanteita.
* Tutustutaan esiintymistekniikan perusteisiin.
* Käydään läpi improvisaation perusteet.
* Tutustutaan johonkin näytelmään esim. prosessidraaman avulla.
* Tutustutaan teatteriin ja järjestetään mahdollisesti vierailu tai tutustumiskäynti.
* Jos ryhmä haluaa, tehdään pieni esitys. Esitys voidaan toteuttaa omassa koulussa, päiväkodissa, jossakin juhlassa tms.

Työtavat: Tehdään yhdessä, liikutaan, leikitään, jutellaan, koetaan.

**KOTITALOUS - TUOKSUVAA JA MAISTUVAA**

Tavoitteet: Lisätä oppilaan tietoja- ja taitoja pääosin leivonnasta.

Sisällöt: Erilaisten leivonnaisten - suolaisten ja makeiden- valmistus kalenterivuosi huomioiden. Omien aterioiden suunnittelu ja toteutus.

Arviointi: Arviointi perustuu jatkuvaan näyttöön sekä vertais- ja itsearviointiin.

**TEKSTIILITYÖ - KÄSSÄKLUBI – LOVE TO DO**

Tavoite: Tekstiilityönkurssi antaa mahdollisuuden keskittyä haluamaasi tekniikkaan tai kokeilla uusia vaihtoehtoja. Tekemisen kautta kehitetään ja syvennetään aiemmin opittua ja harjoitellaan suunnittelutaitojen kartuttamista valmiiden mallien muuntelusta omaan yksilölliseen suunnitteluun. Lukuvuoden alussa pohditaan yhdessä sisältöjä, joista jokainen voi valita oman kiinnostuksen mukaisen teeman. Pääpaino on sisustussuunnitteluun ja sisustamiseen liittyvissä teemoissa.

Sisällöt: Kurssilla suunnitellaan ja toteutetaan töitä, joihin oppilas valitsee ja suunnittelee käytettävät materiaalit ja tekniikat. Ideoita etsitään somesta, esimerkiksi pinterestistä ja erilaisista blogeista.

Työtavat: Oppilaskeskeinen, itsenäinen työskentely omia suunnitelmia toteuttaen. Ryhmätyöskentelyä soveltaen.

**MEDIAKURSSI**

Tavoitteet: Kiinnostaako tehdä hassunhauskaa sisältöä someen? Haluaisitko kokeilla timelapse tai stopmotion-videoiden tekoa? Kiinnostaako testailla eri filttereiden vaikutusta kuvaan? Mediakurssilla tutustutaan erilaisiin median muotoihin oppilaiden mielenkiinnon mukaan: valokuvat, animaatiot ja videot.

Sisällöt: Kurssilla toteutetaan erilaisia valokuva- ja videotöitä eri näkökulmista. Fiktiiviset teokset, some-sisältö koulun Instragramiin, oppilaiden omat ideat. Käsitellään soveltuvin osin myös tekijänoikeuksia ja ongelmia mitkä liittyvät medioissa julkaistaviin sisältöihin. Toteutusmuotona erilaiset yksilö- ja ryhmätyöt.

Arviointi: Kurssilla tehdään yksilö- ja ryhmätöitä tilanteen mukaan valituilla tekniikoilla. Osallisuus ja työskentely oppitunnilla vaaditaan suoritusmerkintään.

**YSIKURSSI – KUVATAIDE**

Tavoitteet ja sisältö:

Kaipaatko jotain suurempaa projektia ja yhdessä tekemistä? Haluatko vaikuttaa positiivisesti koulun yhteishenkeen tai nostattaa ysien yhteishenkeä? Tule tekemään tämä YSI-kurssille! Kurssilla toteutetaan ryhmänä isompi projekti: ysivideo, ysilehti, seinämaalaus tai muu vastaava iso yhteisöllinen teos oppilaiden mielenkiinnon mukaan.

Arviointi: Osallisuus ja työskentely suunnitellussa projektissa oppitunnilla vaaditaan suoritusmerkintään.